
Text rozhodnutia
Súd: Krajský súd Nitra Spisová značka: 23Sa/53/2018 Identifikačné číslo súdneho spisu: 4018200422 Dátum vydania rozhodnutia: 07. 11. 2018 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2018:4018200422.2 Uznesenie Krajský súd v Nitre, v právnej veci žalobkyne: Z.. K. A., nar. XX. XX. XXXX, bytom G. A. XX, I., v konaní práv. zast.: JUDr. Iveta Lenčéšová, advokát, Farská 28, Nitra, proti žalovanému: Ministerstvo vnútra Slovenskej republiky, sekcia verejnej správy, odbor všeobecnej vnútornej správy, Drieňova 22, Bratislava, o správnej žalobe zo dňa 13. 06. 2018 vo veciach správneho trestania proti rozhodnutiu žalovaného č. SVS-OVS2-2018/009360/TBF zo dňa 12. 04. 2018, takto r o z h o d o l : Súd z a m i e t a návrh žalobkyne zo dňa 13. 06. 2018 na priznanie odkladného účinku správnej žalobe. o d ô v o d n e n i e : 1. Žalobkyňa sa žalobou zo dňa 13. 06. 2018, doručenou tunajšiemu súdu dňa 14. 06. 2018, domáhala preskúmania zákonnosti a zrušenia rozhodnutia žalovaného č.SVS-OVS2-2018/009360/TBF zo dňa 12. 04. 2018, ktorým žalovaný odvolanie podané žalobkyňou zamietol a rozhodnutie Okresného úradu Nitra, odboru opravných prostriedkov ako správneho orgánu prvého stupňa, č. k. OU-NR-OOP1-2017/041654 zo dňa 03. 01. 2018 potvrdil. 2. Žalobkyňa v žalobe zo dňa 13. 06. 2018 navrhla priznať správnej žalobe odkladný účinok, nakoľko žalobkyňa mal za to, že následky napadnutého rozhodnutia predstavujú pre žalobkyňu značný zásah do práv a právnych záujmov žalobkyne (najmä osobnostných) s ťažko odstrániteľným následkom. 3. Žalovaný sa k návrhu na priznanie odkladného účinku žaloby vyjadril v podaní zo dňa 15. 10. 2018, kde uviedol, že dôvody uvedené žalobkyňou nepovažuje za dôvodné. 4. Podľa § 184 zák. č. 162/2015 Z. z. Správny súdny poriadok (ďalej len SSP), podanie správnej žaloby nemá odkladný účinok, ak tento zákon alebo osobitný predpis neustanovuje inak. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. Podľa § 188 vyššie citovaného zákona, ak správny súd návrhu žalobcu nevyhovie, uznesením ho zamietne. 5. Priznaním odkladného účinku správnej žalobe sa pozastavujú všetky účinky napadnutého rozhodnutia alebo opatrenia orgánu verejnej správy a takéto rozhodnutie alebo opatrenie nemôže ani byť podkladom pre vydanie naň nadväzujúcich rozhodnutí, resp. opatrení. Odkladný účinok môže nastať zo zákona alebo na základe jeho priznania rozhodnutím správneho súdu. Podanie správnej žaloby však vo všeobecnosti nemá odkladný účinok, ak nie je normatívne ustanovené inak. Ak správny súd zistí dôvodnosť návrhu v zmysle podmienok vymedzených v ust. § 185 písm. a/ a b/ SSP, rozhodne uznesením o priznaní odkladného účinku správnej žalobe. V opačnom prípade správny súd návrh uznesením zamietne. 6. V predmetnej veci žalobkyňa priamo v žalobe zo dňa 13. 06. 2018, žiadala, aby súd priznal podanej žalobe odkladný účinok. 7. Odkladný účinok správnej žalobe podľa ust. § 184 a nasl. SSP možno priznať len v prípade, ak sú splnené podmienky stanovené v § 185 SSP, teda v prípade, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, alebo ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 8. Základnou a nevyhnutnou podmienkou toho, aby súd priznal správnej žalobe odkladný účinok je okrem iného stav, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila žalobcovi závažná ujma, značná hospodárska škoda, či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. Žalobkyňa žiadny takýto stav nepreukázala, t. j. existenciu závažnej ujmy nepreukázal a neoznačil ani dôkazy smerujúce k tomu, že by takýto stav mal, resp. mohol vzniknúť v dôsledku toho, že správnej žalobe, nebude priznaný odkladný účinok. Žalobca musí v návrhu uplatniť niektorý zo zákonných dôvodov uvedených pre priznanie odkladného účinku žaloby, čo znamená, že žalobca má povinnosť uviesť tvrdenia a niektorý z dôvodov pre priznanie odkladného účinku podanej žaloby musí i preukázať, čo v predmetnej veci žalobkyňa nesplnila. 9. Tvrdenie žalobkyne, že je potrebné odložiť vykonateľnosť napadnutého rozhodnutia, nakoľko na podklade napadnutého rozhodnutia je možné pokračovať v priestupkovom konaní, kedy môže prísť dokonca k zmene pôvodného rozhodnutia v takom rozsahu, že by mohla byť žalobkyňa uznaná vinnou, čo by samozrejme znamenalo značný zásah do práv a právnych záujmov žalobkyne s ťažko odstrániteľným následkom, nie je dôvodom na to, aby súd vyhovel návrhu žalobkyne a podanej žalobe priznal odkladný účinok. Z právneho stavu vytvoreného žalobou napadnutým rozhodnutím (ktorým bolo potvrdené rozhodnutie správneho orgánu prvého stupňa) podľa názoru súdu nevyplýva potreba dočasnej úpravy pomerov v správnom konaní. Žalobkyňa, ktorá žiadala o priznanie odkladného účinku podanej žaloby, má jednak povinnosť tvrdenia dôvodov na priznanie odkladného účinku žaloby a niektorý z týchto dôvodov musí správnemu súdu i preukázať, čo žalobkyňa neurobila. 10. Správny súd po oboznámení sa s návrhom žalobkyne zo dňa 13. 06. 2018 na priznanie odkladného účinku správnej žalobe a s pripojenými rozhodnutiami správnych orgánov, dospel k záveru, že tento návrh žalobkyne nie je dôvodný, a preto ho v zmysle ust. § 188 SSP zamietol. Poučenie: Proti tomuto uzneseniu nie je prípustná kasačná sťažnosť (ust. § 439 ods. 2 písm. e/ zákona č. 162/2015 Z. z. Správneho súdneho poriadku).

